དེ་ལྟར་ཡིན་རུང་།མི་མགོ་ཤ་སྐལ་བྱས་པའི་འོས་ཤོག་ཐད་ནས།ཧེ་ལ་རཻའི་ཤོག་གྲངས་ནི་ཐྲུམ་ཕི་ལས་མང་བ་རེད།དེ་དངོས་ནས་ཉེན་ཁ་ཆེན་པོ་མཚོན་ཡོད་དེ།མི་དཀར་ལ་མཚོན་ན་ཁོ་ཚོས་མེས་པོ་དང་བུ་རྒྱུད་ཀྱིས་ཤ་ཁྲག་གཉིས་ཀྱིས་བརྗེས་པའི་རྒྱལ་ཁབ་འདི་ད་ལྟ་ཕྱི་འོང་སྐབས་འཚོལ་མི་སྣ་ཁག་གིས་མགོ་རྟིང་སློག་བཞིན་ཡོད་པ་རེད།སྤྱིར་ན་ཨ་རི་ནི་སྲོལ་རྒྱུན་གྱི་རྒྱལ་ཁབ་ཞིག་མིན་པར།དེ་ནི་ཚོང་ར་ཆེན་པོ་ཞིག་ཡིན་པ་རེད།ཚོང་ར་ཡིན་ན་མི་འཇོན་ཐང་ཅན་ཁོ་ན་འགུགས་དགོས་པ་ཡིན་མོད།ཡུན་རིང་གཅིག་གི་ནང་ལ།ཨ་རི་དེ་སྤྲང་བ་འཁྱམ་པོའི་སྐྱིད་ཉལ་རྒྱག་སར་ཆགས་པ་རེད།ཉི་ཧོང་གིས་རྒྱལ་ཁབ་འདི་ལ་སྤྲང་པོ་གཅིག་ཀྱང་མེད་ཟེར་ཆོག་པ་རེད།འོན་ཀྱང་སྟོབས་ཤུགས་དེ་ལས་ཆེ་བའི་ཨ་རི་ལ་སྤྲང་པོ་ཆད་མེད་རེད།རྒྱུ་མཚན་ནི་ཨ་རིས་ཤེས་འཇོན་མི་སྣ་འགུགས་བཞིན་པའི་དུས་དང་ཆབས་གཅིག་ཏུ།རྒྱལ་སྤྱི་སྤྲང་པོ་འཁྱམ་པོ་དག་ཀྱང་འགུགས་བཞིན་ཡོད་པ་རེད།སྤྲང་པོ་འདི་དག་ནི་ཨ་རི་རང་གིས་བཟོས་པ་མིན།དེ་དག་ནི་སོ་སོའི་རྒྱལ་ཁབ་ཀྱི་ཆབ་སྲིད་དང་དཔལ་འབྱོར་མ་ནུས་ནས་འདིར་འཁྱམ་དགོས་བྱུང་པ་རེད།ཨ་རིས་སྔོན་ཚེ་མི་སྣ་འདི་རིགས་གསོ་སྐྱོང་བྱས་པ་རེད།འདི་དག་ལ་རང་གི་ས་སྐྱེས་རྡོ་སྐྱེས་ཀྱི་མི་སེར་འདྲ་འདྲ་བྱས་ནས་རོགས་སྐྱོར་བྱས་པ་རེད།འོན་ཀྱང་རྒྱལ་སྤྱིའི་ཤེས་འཇོན་མི་སྣ་དང་གསར་དར་དཔལ་འབྱོར་གོང་བུ་དག་གིས་ཨ་རིའི་མི་སེར་ནུས་མེད་དག་གི་བདེ་སྐྱིད་ཉམས་དམས་སུ་བཏོང་བཞིན་ཡོད་པ་རེད།སྔོན་ཚེ་ཨ་རི་རང་གི་གླེན་པ་ཚོ་ལ་གྲལ་བསྒྲིགས་བྱས་པའི་ལས་ཀའི་གོ་སྐབས་དེ་དག་རྒྱལ་སྤྱིའི་མགྲོན་པོ་སྤྱང་པོ་དག་གིས་འཕྲོག་བཞིན་ཡོད་པ་དང་།སྡེ་པ་གཞུང་གི་རོགས་སྐྱོར་ལེན་མཁན་ཇེ་མང་ཕྱིན་ཚེ་ཨ་རིའི་འགྲོ་སོང་གྲངས་དམར་ཇེ་ཆེར་འགྲོ་དགོས་ཐུག་ཡོད་པ་རེད།ད་ལྟ་ཨ་རིའི་རང་མི་ལའང་ལས་ཀའི་གོ་སྐབས་སྲ་མོ་མེད་འགྱུར་ན།ལྷ་རང་མགོ་མི་ཐོན་པ་ཞིག་གིས་འདྲེ་རྒྱབ་ཁུར་ཅི་ལྟར་བྱེད།དེའི་རྒྱབ་ཁུངས་འོག་ནས་ཐྲུམ་ཕི་ཡིས་སྲིས་ཇུས་ནི་རང་ཚུགས་མི་ཤོར།གཞན་སེམས་མི་འགུགས་པ་ལྟ་བུར་ཆགས་་རེད།